《赠欧阳生善相》
宋代·释德洪

薛公衣尚敝，饥肠转鸣雷。天子征辽东，细君笑靥开。

吾夫虽奇蹇，要是高世材。发必藉时耳，今岂其时哉。

往见张将军，喜曰真吾侪。三矢定天山，英声驰九垓。

房杜未肉食，席门蒙积埃。但馀王氏子，文字相追陪。

贤哉太夫人，智鉴照襟怀。尝自抚其子，国鼎真盐梅。

但未识其友，试与俱而来。窥窗见之喜，亟使罗尊罍。

果见贞观间，相逐登三台。予尝阅旧史，至此尝徘徊。

数子初未贵，踽踽蒿与莱。而彼一女子，底蕴遭窥猜。

何知娄师德，硕大非栽培。譬之万顷波，但见琉璃堆。

倔强如梁公，包抚等婴孩。掩卷发长想，鄙吝为崩颓。

吾今著田衣，百念如冷灰。功名一破甑，掉臂首不回。

颇怪欧阳生，谀语坐差排。人生如逆旅，岁月苦逼催。

悬知贤与愚，终作土一抔。美恶何足道，君亦真恢谐。

愚贤君勿取，吾肯罪形骸。不肖君谓贤，是适为吾咍。

重轻宁在子，意子定痴呆。所喜亦清散，时时过茅斋。

明日念当行，引纸研松煤。诗成极醇酽，蒲萄初泼醅。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。